दो पैर वाले शरीरधारी प्राणी को मनुष्य कहते हैं। ज्ञान व कर्म की दृष्टि से इसके मुख्य दो भेद हैं। ज्ञानी व सदाचार मनुष्य को आर्य तथा ज्ञान व अज्ञान से युक्त आचारहीन मनुष्य को दस्यु कहते हैं। महषि दयानन्द जी ने ‘स्वमन्तव्यामन्तव्यप्रकाश’ में आर्य और दस्यु का भेद बताते हुए कहा है कि आर्य श्रेष्ठ और दस्यु दुष्ट मनुष्यों को कहते हैं। ऋषि दयानन्द इन्हें ऐसा ही मानते थे। महर्षि दयानन्द वेद और वैदिक साहित्य के उच्च कोटि के ऋषि वा विद्वान थे। उन्होंने अपने जीवन में वेदों के विषय में जो कहा व लिखा है वह सब उनके ऋषि होने से प्रमाण कोटि में आता है। अतः आर्य व दस्यु के विषय में उनके कथन सर्वथा प्रामाणिक है। ऋषि के विचारों को पढ़कर स्पष्ट होता है कि आर्य श्रेष्ठ मनुष्य कहे जाते हैं। बिना ज्ञान के मनुष्य श्रेष्ठ नहीं हो सकता। दूसरी बात यह है कि यदि ज्ञानवान मनुष्य का आचरण श्रेष्ठ व उत्तम कोटि का नहीं है तो वह मनुष्य भी श्रेष्ठ नहीं कहा जा सकता। अतः ज्ञान व आचरण में श्रेष्ठ व उत्तम मनुष्यों को ही आर्य कहते हैं, यह स्पष्ट होता है। इसी प्रकार से मनष्यों में अल्प ज्ञानी व अज्ञानी मनुष्य भी होते हैं। यदि ऐसे मनुष्य धर्मात्मा हैं तो उन्हें भी आर्य ही कहा जायेगा क्योंकि उनके कर्म धर्मात्मा होने से श्रेष्ठ ही होते हैं। धर्मात्मा बनने के लिए बहुत अधिक ज्ञानी होने की आवश्यकता नहीं है। धर्मात्मा अज्ञानी वा अल्पज्ञानी मनुष्य भी बन सकता है। इससे यह स्पष्ट होता है कि ज्ञानी व अज्ञानी तथा श्रेष्ठ आचरण वाला मनुष्य आर्य होता है। अब यदि ज्ञानी व अज्ञानी मनुष्य का आचरण श्रेष्ठ नहीं है तो उसे आर्य न कहकर दस्यु ही कहेंगे। हम यहां एक प्रश्न उपस्थित करते हैं जिसका उत्तर आर्य बन्धु स्वयं को अपने आप ही दें। आजकल आर्यसमाज के बड़े बड़े पदाधिकारी तुच्छ पदों के लिए ऋषि भक्तों से ही मुकदमेबाजी कर रहे हैं। क्या यह दोनों आर्य हो सकते हैं। इसका उत्तर तो यही है कि या तो दोनों अनार्य वा दस्यु हैं या फिर एक पक्ष आर्य और दूसरा दस्यु है। दस्यु वह है जो आर्यसमाज का हित न कर स्वयं के हित के लिए कार्यरत है और आर्य वह है जो आर्यसमाज, देश व समाज के हित के लिए कार्यरत है। दोनों कहेंगे कि हम आर्यसमाज के हित के कार्य कर रहे हैं परन्तु दोनों सत्य नहीं हो सकते। सत्य दोनों में से एक ही हो सकता है और यह भी सम्भव है कि दोनों ही कुछ सीमा तक गलत हों। आर्यों को ऐसे मुकदमेंबाज नेताओं से दूरी बनाकर रखनी चाहिये। यदि ऐसा नहीं करते तो वह स्वयं की, धर्म, अर्थ, काम व मोक्ष की दृष्टि से, हानि कर रहे हैं। हम समझते हैं कि ऐसे लोग ईश्वर की दृष्टि में दण्डनीय ही होते होंगे।